Sonia Cabano het baanbrekerswerk gedoen | Netwerk24
Sonia Cabano het baanbrekerswerk gedoen
Deur Marike Bekker 11 Junie 2021 05:07
Sonia Cabano behoort erkenning te kry vir haar enorme rol in die vestiging van leefstylprogramme in Afrikaans. Pampoen tot Perlemoen was die eerste plaaslik vervaardigde kook- en leefstylreeks, 'n totale nuutjie.
Hoekom op aarde sal mense voor 'n televisieskerm sit en kyk hoe 'n ander een kook? het bemarkingsnavorsing uitgewys. Maar in die beginjare (1999) van kykNET was die totale begroting so klein, daar moes noodgedwonge gekyk word na suksesvolle programme oorsee in die hoop dit kon hier vir 'n fraksie van die produksiekoste nagemaak word.
Die kanaal het belanggestel in 'n kookprogram soos die van die BBC se Jamie Oliver, 'n bykans onbegonne taak. Oliver was 'n uithaler-sjef en TV-fenomeen wat later 'n MBE ontvang het as erkenning vir sy werk in die gasvryheidsbedryf.
kykNET was destyds so klein en vaartbelyn die eerste kanaalhoof, Theo Erasmus, moes vervaardigers telefonies nooi om voorstelle in te dien. Ervare regisseurs en vervaardigers, opgewonde oor die koms van 'n kanaal uitsluitlik in Afrikaans, het ingestem om te werk vir amper die helfte minder as wat die SAUK betaal het.
Met 'n aanbieder van Sonia se kaliber was dit maklik om binne begroting te bly, want alles wat sy voor die televisiekamera aangevang het, was bruikbaar in die redigering. Sy het die kamera haar vertroueling gemaak en die kamera was smoorverlief op haar.
Mans en vroue is eners betower met haar androgene skoonheid, verleidelike sjarme, vlymskerp spitsvondigheid en haar diepgegronde akademiese kennis oor kos en kosmaak. Sy het direk in die kamera gekyk om 'n wenk oor te dra, 'n staaltjie te deel of skalks in die lens geloer om iets snaaks te beklemtoon, sonder om 'n woord te sê.
In die vroeë 2000's was haar informele aanbiedingstyl ongekend in 'n tyd van "nuusstyl"-aanbieding. Joernaalprogramme was grotendeels onderhoude met wegsnyskote as beeldmateriaal. Sy het haar nie laat voorsê nie en haar intuïtiewe aanvoeling kon vertrou word. Sy was hier sekerlik net so gewild soos Jamie Oliver, en is ewe veel nagedoen.
Haar ongeïnhibeerde en innemende aanbiedingstyl was ongekend en het myns insiens baanbrekerswerk gedoen op die gebied van leefstylprogramme in Suid-Afrika.
Later jare het ek hartseer gehoor van bekgevegte waarin sy haar uitgelaat het om so in vernietigende bloggers se hand te speel. Dan het ek gedink, You just don't get the genius of Sonia Cabano.